khistorydata/jeongjo-sjw-relations huggingface dataset:
정조 9년
金翊休。以禮曹言啓曰。卽接濟州牧使貢果薦新狀。則今十二月令宗廟景慕宮薦新乳柑元數三百六箇內。公私果園。沒數摘取。則數不過七十五箇。自本曹稟旨封進云矣。依前例以此數爻推移。當日薦進。而宗廟薦新洞庭橘。則依數封進。故當日一體薦進之意。敢啓。傳曰。知道。
정조 9년
金翊休。以漢城府言啓曰。今此乙巳年獻民數時京中八道元戶口摠數抄錄入啓。而濟州三邑民數。迄未上來。海島遲速。未可預料。故京外已磨勘戶口摠數。爲先入錄。濟州三邑。待其上來。追後添錄之意。敢啓。傳曰。知道。
정조 9년
徐鼎修。以御營廳言啓曰。本廳騎士將李沖彬。身病甚重。勢難察任。改差。何如。傳曰。允。
정조 9년
禁府照目。前摠管李文德矣。呵除臺官。有損朝體。殿陛橫竹。大欠敬謹。以此照律。罪從重論。杖一百收贖。告身盡行追奪。私罪。奉敎。功議各減一等爲良如敎。
정조 9년
敎統制使金永綬書。王若曰。西原擁旄。未半載而勞勩克著。南閫移節。統三路而委寄斯隆。廟剡旣完。宸簡非偶。睠彼環海巨鎭。實是有國重防。摠水陸節制之權。營開細柳。扼湖嶺要衝之地。波接扶桑。臺隍列襟帶之形。控馭殆數千里。樓櫓壯衣袽之備。措置餘幾百年。夫何保障之雄藩。只見弊瘼之蝟集。昇平已久。戎政一任其疎虞。遞易相仍。營務未暇於修擧。錢穀之虛簿徒擁。寧不寒心。舟楫之繕補多愆。在所釐革。嗟凋瘵之若是。繄倚毗之屬誰。惟卿投筆初齡。裹革壯志。去就不苟。下邑之紱遽投。威望頗優。北門之鑰久掌。豹鞱略施於嶺閫。奚但氷蘗之播譽。雉堞改觀於湖營。殆類旌旗之變彩。顧纔猷歷試於外內。惟誠勤冞篤於後前。玆授卿以三道統制使兼慶尙右道水軍節度使。卿其祗服非常之恩。益勵報效之道。運籌釐瘼。殫綢繆於未陰。繕甲峙糧。備警急於不日。恬嬉久而成習。詎忽振刷之方。宿弊從以多端。宜先矯捄之策。自餘臨機措劃。亦在隨便弛張。於戱。特授之意有存。何拘資歷。酬報之義自異。勉殫忱誠。閑山壁留。忍說龍蛇之恥。長海波偃。庶籍熊虎之姿。故玆敎示。想宜知悉。知製敎徐美修製進。
정조 9년
乙巳十二月初二日午時。上御重熙堂。左承旨與提調入侍時。藥房提調徐有隣。左承旨徐鼎修。假注書李敬五。記注官承膺祚金健修。以次進伏訖。上命讀諸公事。鼎修讀奏公事訖。上曰。比較儒生。皆已來待乎。鼎修曰。已待令云矣。仍命退。諸臣以次退出。
정조 9년
乙巳十二月初二日未時。上御誠正閣。同副承旨入侍時。同副承旨金翊休。假注書李敬五。記注官承膺祚金健修。以次進伏訖。上命比較儒生。使於殿庭分坐製進。賤臣承命出傳。幼學李相璜。生員洪樂欽鄭遂龜韓允鎭丁若鏞。進士李基慶嚴耆等。以次入就拜位行禮訖。命懸題匪躬堂銘。御題也。命禮房承旨待敎入侍。右承旨趙興鎭。待敎李崑秀承命進伏。命讀公事。興鎭讀奏訖。命少退。承史以次退出。
정조 9년
乙巳十二月初二日酉時。上御重熙堂。坐直承旨入侍時。左承旨徐鼎修。假注書李敬五。記注官承膺祚金健修。以次進伏訖。上命考試。圓點生居齋生比較試券。居首三下生員丁若鏞。之次三下生員韓允鎭。進士李基慶。次上進士嚴耆。以次出榜訖。命書傳敎曰。圓點生及居齋生製述居首丁若鏞。以下賞典。依昨年例捧傳旨。講入格人。依此施賞。仍命退。承史以次退出。
정조 9년
行都承旨李聖圭病。左承旨徐鼎修坐。右承旨趙興鎭坐。左副承旨李祖承坐直。右副承旨洪文泳坐直。同副承旨金翊休坐。注書金孝建仕一員未差。假注書朴蓍壽仕直。事變假注書姜克成仕。
정조 9년
趙興鎭啓曰。明日至初五日。國忌齋戒相値。視事頉稟。傳曰。知道。
정조 9년
金翊休啓曰。合辭方張之時。諫院無詣臺之員。事甚未安。除在外疏批未下外。呈告未肅拜人員。竝卽牌招。何如。傳曰。允。
정조 9년
洪文泳啓曰。左副承旨朴天行。今日不爲仕進。卽爲牌招。何如。傳曰。許遞。前望單子入之。待下批牌招察任。
정조 9년
金翊休啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
金翊休啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于趙興鎭曰。校正堂郞入侍。
정조 9년
趙興鎭啓曰。校正堂上趙㻐洪良浩徐浩修尹蓍東李家煥。郞廳李延伋。依下敎來待矣。傳曰。入侍。
정조 9년
趙興鎭啓曰。判府事徐命善。依下敎來待矣。傳曰。入侍。
정조 9년
傳于洪文泳曰。禮房承旨入侍。
정조 9년
徐鼎修啓曰。假注書李敬五。身病猝重。勢難察任。今姑改差。何如。傳曰。允。
정조 9년
趙興鎭。以奎章閣言啓曰。檢書官無實職則付軍銜事。曾有定式矣。檢書官徐理修。外任瓜遞之後。時無職名。令該曹口傳付軍職。何如。傳曰。允。
정조 9년
兵曹口傳政事。副司果單徐理修。
정조 9년
趙興鎭。以校正摠裁大臣意啓曰。本廳前堂上鄭昌聖徐浩修洪良浩金尙集。旣已蒙敍。竝還差堂上。何如。傳曰。允。
정조 9년
徐鼎修。以司僕寺一二提調意啓曰。本寺分養馬。如有故失。瘦瘠病傷不馴。則每於畢上納後抄出。分授營邑。依法典施罰。而有赦令則例皆蕩滌矣。今年所納分養馬有頉各營邑。現告成冊。今始齊到。而係是宥旨前事。何以爲之。敢稟。傳曰。蕩滌。
정조 9년
禁府啓目。吏曹佐郞申耆原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 9년
又啓目。武兼徐泰秀原情云云。傳旨內辭緣。泛稱遲晩。刑推得情。何如。判付啓除刑推。議處爲良如敎。
정조 9년
副校理李東稷疏曰。伏以。臣疎才而猥玷華貫。陋品而濫蒙洪造。數年邇列。無往非罪。而每被我殿下曲庇。霜露不加。而雨露之瑕類不錄。而山藪之愧懼徒積。顚沛自分。至於向來臺閣事而極矣。閣外求對。擧措太涉顚妄。殿門攔入。見聞無不驚駭。轉轉狼狽。節節乖謬。循例引避之有所不敢。而乃反傳啓諸啓苟合之。始也持難。而終復改爲。溺職之罪。冒當之失。不待人言。而固所自訟。果然譴削之請。發於論思之地。遣辭頗峻。聲罪甚嚴。自受爲過。無辭可解。至若筵稟改啓之斥。尤有所愧服者。噫嘻。臺閣論啓。豈可筵稟釐改。而四條啓語。有不可遽然合一。且於伊時。纔經筵對。而語未盡意。故相率叫閽。必欲借方寸之地。悉陳未畢之懷矣。畢竟登對路阻。所懷之倉卒書入者。辭不達意。執跡而論。則是日求對。有若專爲改啓一事者然。堂箚之如是爲說。固其宜也。顧何敢費辭自明。以犯瀆擾之科哉。只緣臣賦性懦弱。臨事糊塗。初不能排閽碎首。粗伸沐浴之義。終不免隨衆劻勷。未吐萬一之蘊。損體無餘。貽羞淸朝。三百年臺風。到此壞了。直欲杜門齚舌。無復人世事矣。嶺海鈇鉞。惟所甘心。而聖度天大。罰止罷官。已非夢寢攸到。而恩敍遽降。寵除屢辱。俯仰慙悸。何以得此。聖意亶在於甄收。私分詎緩於叩謝。而自念言地之僨誤。厚被公議之譏斥。雖在閑漫之司。實無抗冒之望。伏況言議之責。三司一也。臣於臺端。失職如彼。則今玆所叨。理難復膺。且臣於伊日。自玉署移諫省。末稍被譴。雖由臺銜。當初請對。實以館職。何敢以時月之稍久。官銜之乍改。揚揚束帶。登金門而直華省。自同無故也哉。以是前後召命。輒事逡巡。置對旋宥。則未暇暴惶恧之情。例勘卽敍。則未足贖逋慢之罪。義分都虧。而情地益蹙。今又宿趼猥縻。華誥儼降。而左右思量。趨膺無路。本事之外。又有所萬萬難安。庠試過期不設。臺評纔又峻發。嚴譴雖得倖逭。臣心倍切惶懍。同罪諸人。引義蒙勘。則臣之去就。尤無可論。玆敢露章自列。冒死仰籲。伏乞聖慈。俯賜鑑察。亟降威罰。以昭邦憲。以全微諒。不勝幸甚。今臣自劾。豈復開口論說。而區區憂愛。不能自已。敢此略陳之。自臣忝居從班。亦多歲年矣。以啓以疏而仰請誅討者。凡幾遭矣。王章一直懋寬。國虞無時可已。合辭之罪戾貫盈而不可暫貸者。則二字例批。依舊暇豫。醜孽之負犯深重而稍涉難處者。則一味掩覆。終欠果斷。就以夏賊一事言之。親屬奴傔之啓。臣等之合而爲一者。蓋欲體前席諄懇之敎。冀殿下聽斷之速。而一日二日。又成故紙。收殺無期。玩愒如前。以致凶醜之徒。反生覬覦之心。至於向時逆謙家屬之鳴冤而又一大變怪也。到今觀之。則臣等之伊時改啓。祗足爲臺省間應文之具。而初無毫分所補於懲討一款。臣等不職之罪。於是尤大。而殿下所以處之者。亦豈臣始望之所到哉。每伏奉朝紙下者。見前啓中夏賊名字。則輒爲腐心裂眦。殆欲卽地無吪。而此歲將暮。又未究竟。似此按例應行之典。猶未免爲縱弛之歸。則亂逆何時殄滅。而輿憤何地得洩乎。伏願亟加三思。卽允諸啓。以爲杜禍源行天討之地焉。嗚呼。治逆不嚴。故義理漸晦。義理不明。故擧世恬嬉。隨波漸染。駸駸然將有載胥及溺之患。言念世道。可謂哀痛。杞憂漆慮。無所不到。以殿下炳幾燭微之聖。何至今姑息爲事。伈泄度日。不思所以奮發剛決。使人心有所懲艾而朝著得以肅淸乎。更願聖上之留意焉。李東稷疏曰★★。省疏具悉。所陳已諭諸批。爾其勿辭察職。
정조 9년
乙巳十二月初三日巳時。上御誠正閣。校正堂郞入侍時。校正堂上趙㻐徐浩修洪良浩尹蓍東李家煥。郞廳李延伋。右副承旨洪文泳。假注書李敬五。記注官金健修。記事官金鳳顯。以次進伏訖。上曰。校正之役。幾何爲之乎。㻐等曰。幾盡抄出。而諸臣中或有正書者。或有未及正書者矣。上命入正書本。賤臣與延伋。承命出奉入。上曰。此中不爲懸註處。是寶鑑乎。僉對曰。然矣。上曰。列聖朝政令之大者。必須一一載錄。卿等各自正書後。送于摠裁大臣處。可也。仍命諸臣先退。命書公事判付訖。命退。承史以次退出。
정조 9년
乙巳十二月初三日午時。上御重熙堂。承旨與判府事入侍時。左承旨徐鼎修。右承旨趙興鎭。記事官金孝建。記注官金健修。記事官金鳳顯。判府事徐命善。閣臣鄭民始。以次進伏訖。命善曰。近日寒事猝酷。聖體諸節。若何。上曰。一樣矣。卿之所愼。近益差可否。命善曰。入冬以後。無日不痛。近添寒感。無以蠢動。而登對有命。不敢晏然。艱辛入來矣。上曰。又逢此日。召接卿等。殆予不忘舊之意也。仍命賜饌諸臣。命退。諸臣以次退出。
정조 9년
乙巳十二月初三日未時。上御重熙堂。禮房承旨入侍時。右承旨趙興鎭。假注書李敬五。記注官承膺祚。記事官金鳳顯。以次進伏訖。上命左副承旨閣臣入侍。左副承旨李祖承。原任直閣鄭東浚。承命進伏。上命讀公事。興鎭等讀奏公事訖。命興鎭先退。上曰。廳注書朴蓍壽。催促入來。可也。仍命退。承史以次退出。
정조 9년
行都承旨李聖圭病。左承旨未差。右承旨未差。左副承旨李祖承坐。右副承旨洪文泳坐直。同副承旨金翊休坐直。注書金孝建仕一員未差。假注書朴蓍壽仕直。事變假注書姜克成仕。
정조 9년
金翊休啓曰。禁衛營將官來言。今日本營軍兵。日次私習云矣。敢啓。傳曰。後日次爲之。
정조 9년
金翊休啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
傳于金翊休曰。禮房承旨入侍。
정조 9년
承旨前望單子入之。沈有鎭落點。
정조 9년
傳于李祖承曰。新除授承旨。牌招察任。
정조 9년
傳于洪文泳曰。前翰林李崑秀。口傳還付。牌招入直。
정조 9년
以宣惠郞廳望筒。傳于洪文泳曰。擧措雖極駭然。以其微眚。望筒尙今留中。此望筒勿施。分揀。
정조 9년
洪文泳。以弘文館言啓曰。副校理李東稷。疏批已下。與新除授修撰洪樂恒。竝卽牌招察任。何如。傳曰。允。
정조 9년
李祖承。以都摠府啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 9년
金翊休。以戶曹言啓曰。本曹久遠奴婢貢案藏置處。今月初三日三更量失火。旋卽撲滅。而此旣非員役入接之地。初無燃堗之事。則空然失火。誠甚怪訝。各別査問。則此與出身崔鵬瑞酒家連接。而自其處失火延燒矣。此雖久遠貢案。腐朽傷破。不成卷秩。不可考閱者。別爲積置之處。而本曹以財帛典守之重地。常時不善禁戢。致有此失火。惶恐待罪之意。敢啓。傳曰。知道。勿待罪。
정조 9년
金翊休。以戶曹言啓曰。臣於日昨筵中。以本曹貢案米不足。關西小米。移劃惠廳。取用賑廳錢事陳達。而有就議大臣草記之命矣。就議大臣。則以爲。本曹經用。每患不足。雖以昨年言之。貸用之米。至於四萬五千石之多。今此所請。猶未及昨年之折半。且此與發賣有異。兩惠堂之所奏。皆以便好。別餉小米二萬石。依所請許施。爲宜云。大臣之意如此。以此知委於該廳及該道臣。何如。傳曰。允。
정조 9년
乙巳十二月初四日辰時。上御重熙堂。禮房承旨入侍時。右承旨趙興鎭。假注書朴蓍壽。記注官承膺祚。記事官金鳳顯。以次進伏訖。上命書傳敎曰。右承旨許遞。前望單子入之。上曰。大典通編一件。當內下。昨日圓點儒生比較壯元丁若鏞處。頒賜之意。分付進去史官金健修處。仍命退。諸臣以次退出。
정조 9년
乙巳十二月初四日未時。上御重熙堂。右承旨入侍時。右承旨徐鼎修。假注書朴蓍壽。記事官金鳳顯李崑秀。以次進伏訖。上命讀諸公事。仍命退。承史以次退出。
정조 9년
乙巳十二月初四日初更。上御誠正閣。右副承旨入侍時。右副承旨洪文泳。假注書朴蓍壽。記注官承膺祚。記事官金鳳顯。以次進伏訖。上曰。左承旨何不仕進云耶。文泳曰。果有實病云耳。上命書傳敎曰。左承旨右承旨聞有實恙。許遞。前望單子入之。又敎曰。留院公事入之。賤臣承命持入。上命文泳讀奏訖。命退。承史以次退出。
정조 9년
行都承旨金頤柱坐。行左承旨尹承烈未肅拜。右承旨柳誼坐。左副承旨李祖承坐。右副承旨洪文泳坐直。同副承旨金翊休坐直。注書金孝建仕一員未差。假注書朴蓍壽仕直。事變假注書姜克成仕。
정조 9년
金翊休啓曰。合辭方張之時。兩司無詣臺之員。事甚未安。除在外疏批未下未署經外。未肅拜呈告人員。竝卽牌招。何如。傳曰。允。
정조 9년
金翊休啓曰。明日乃是小寒。自明日視事。依例頉稟之意。敢啓。傳曰。知道。
정조 9년
承旨前望單子入之。金頤柱柳誼趙尙鎭落點。
정조 9년
傳于柳誼曰。同副承旨入侍。
정조 9년
金翊休啓曰。明日次對。諫院無進參之員。除在外傳旨未下陳疏入啓外。正言金履翼。待開門牌招。何如。傳曰。允。
정조 9년
以政院臺諫牌招啓辭。傳于洪文泳曰。明日次對。兩司無故。出牌只有一人。陳疏外。在外及未肅人員。竝許遞。前望單子入之。待開門一體牌招。
정조 9년
兩司前望單子入之。大司憲洪良浩。掌令池應龍。持平尹翊東。大司諫柳焵。司諫朴聖泰落點。
정조 9년
備忘記。勘罪只此足。任置。適副占便。前檢閱尹行任。今姑敍用。口傳還付。待開門牌招入直。
정조 9년
傳于金翊休曰。違牌承旨許遞。前望單子入之。待開門牌招察任。
정조 9년
承旨前望單子入之。尹承烈落點。
정조 9년
以咸鏡監司啓本。罪人高玄鐵到配事。傳于金翊休曰。分揀放送。
정조 9년
傳于柳誼曰。旬前連値齋日。且多勿拘爲之之例。各司貶坐。勿拘齋日爲之事。分付。
정조 9년
傳于柳誼曰。此時守令。不可曠官。未下直守令。明日辭朝。上京守令。亦令明日入侍後下送。
정조 9년
傳于金翊休曰。幺麽郞官去就。何可煩朝家飭敎乎。此已有關紀綱。而今日又不出肅。尤甚駭然。吏曹佐郞申耆。今日使之追省記入直。
정조 9년
金頤柱啓曰。右承旨李祖承。纔已入侍矣。臣。吏兵批。兼進之意。敢啓。傳曰。知道。
정조 9년
有政。吏批。判書趙時俊。參判沈豐之進。參議未差。行都承旨金頤柱進。以金宇鎭爲吏曹參議。尹㬦爲校理。成德雨爲副校理。權裕徐美修爲修撰。吳泰賢爲副修撰。李敬一爲兼弼善。申耆爲兼司書。李文源爲刑曹參判。姜垣爲宗簿正。曺允亨爲平市令。愼升爲懿昭墓守衛官。金熙朝爲弼善。申大升爲大司成。趙鎭宅爲兵曹佐郞。承文著作單柳光億。
정조 9년
兵批。判書徐有隣藥院進。參判未差。參議李夔入直進。參知李家煥病。同副承旨金翊休進。副護軍單趙圭鎭李潤禧徐有和李文爀黃命耉李漢五沈田光說李得駿。副司直單金魯鎭鄭昌聖徐有寧金尙集洪秀輔鄭宇淳沈有鎭權李集斗洪仁浩柳焵尹尙東成德朝安聖彬徐鼎修趙興鎭朴天行尹行元李昌漢。同知單李漢豐。
정조 9년
傳于金翊休曰。職務番次相妨。兵曹參判李秉模許遞。前望單子入之。
정조 9년
兵曹參判前望單子入之。洪秀輔落點。
정조 9년
傳于金翊休曰。新差之後。有未經賓對者。前備堂金尙集洪秀輔還差。
정조 9년
兵曹口傳政事。司直單李秉模。
정조 9년
金翊休。以訓鍊都監言啓曰。本局別將田文顯。時帶別軍職。職務相妨。今姑改差。何如。傳曰。允。
정조 9년
乙巳十二月初五日未時。上御誠正閣。同副承旨入侍時。同副承旨金翊休。假注書朴蓍壽。記注官承膺祚金健修。以次進伏訖。上命書傳敎曰。次對久未爲之。今日次對。退定於明日。又命書傳敎曰。時囚罪人申耆。付過放送。又命書傳敎曰。政官牌招開政。又命書傳敎曰。都承旨許遞。前望單子入之。上命新除授承旨牌招察任。仍敎曰。未下批上疏爲幾張乎。問于政院以入。若有例批者。竝書出之意。分付。仍命退。承史以次退出。
정조 9년
乙巳十二月初五日酉時。上御重熙堂。坐直承旨入侍時。右承旨李祖承。假注書朴蓍壽。記注官金健修。記事官李崑秀。以次進伏訖。上命吏曹望筒催促以入。健修承命出持入。上曰。弼善承傳人。今日政擬入。健修承命還奏曰。弼善望。今當擬入。而與政廳承旨金翊休。有父子相避。何以爲之云矣。上曰。此是承傳。勿拘。斯速擬入。仍命退。承史以次退出。
정조 9년
行都承旨洪秀輔坐。左承旨柳誼坐。右承旨李祖承坐直。左副承旨洪文泳坐直。右副承旨李集斗未肅拜。同副承旨金翊休坐。注書金孝建仕一員未差。假注書朴蓍壽仕直。事變假注書姜克成仕。
정조 9년
李祖承啓曰。新除授修撰徐美修。旣在闕中。不爲肅謝。直爲出去。事甚未安。推考。何如。傳曰。允。
정조 9년
傳于洪文泳曰。大臣備局堂上引見。
정조 9년
洪文泳啓曰。行左承旨尹承烈。時在洪忠道溫陽地。斯速乘馹上來事下諭。何如。傳曰。許遞。前望單子入之。
정조 9년
承旨前望單子入之。洪秀輔洪益弼落點。
정조 9년
以大司諫柳焵。持平尹翊東牌不進罷職傳旨。傳于洪文泳曰。只推。
정조 9년
洪秀輔啓曰。新除授行左承旨洪益弼。時在京畿驪州地。斯速乘馹上來事下諭。何如。洪益弼時在驪州地下諭上來事啓辭傳曰。許遞。前望單子入之。
정조 9년
以黃海監司白伐男到配啓本。傳于洪文泳曰。編配夥然。所犯與同配諸囚。似有間焉。分揀放送。
정조 9년
以慶尙監司蔚山民家被燒壯本。傳于洪文泳曰。寒節被燼。至於三十餘戶之多。極爲矜惻。元恤典外。各別顧助。期於從速奠接事。令廟堂申飭行會。
정조 9년
李祖承啓曰。吏曹判書趙時俊。參判沈豐之。參議金宇鎭牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招何如。傳曰。俄筵因大臣言。出擧條申飭。而又復違牌。太沒★★設令入於現告中。似此官師相規。固不必深引。況事實判異。然又逡巡。何其倖倖之甚也。若此則該司提調請罷請推等事。爲臺臣者。亦將瞻不爲乎。職在激揚之地。及有此逕庭處義。爲此重臣惜之。此等啓辭。何必酬應。吏曹判書趙時俊爲先從重推考。旣有政命。進不進。使之商量爲之。亞銓請牌勿施。
정조 9년
柳誼啓曰。吏曹判書趙時俊再牌不進推考傳旨。今方捧入。而開政命下之後。屢勤嚴敎。終不承膺。事體所在。極爲未安。更卽牌招。何如。傳曰。允。
정조 9년
洪文泳啓曰。朝下政命。竟久濡滯。深夜留門。屢勤促敎。而終不承膺。揆以事體。誠極未安。吏曹判書趙時俊。從重推考。何如。傳曰。似此處義。徒乖聽間。本監若有領事之時。則大臣亦以此引義決遞乎。吏曹長官。雖曰重任。體貌必不若大臣。然而不當引之事。如是强引。誠未知何所據。國綱所在。非不欲重勘。而此不特適副因事規避之望。繼此言官。事關銓堂兼帶。將不得開口可否。其流之弊。可勝言哉。重臣聞此下敎。義當竭蹶。仍以前牌催促開政。
정조 9년
洪文泳啓曰。吏曹判書趙時俊再牌不進。推考傳旨。今方捧入。而開政命下之後。連事違召無意承膺。其在事體道理。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
洪文泳啓曰。吏曹判書趙時俊三牌不進推考傳旨。今方捧入。而開政命下之後。連違召命。終不承膺。事體道理。俱極未安。所當更請牌招。而係是一日四牌。何以爲之。敢稟。傳曰。更爲牌招。
정조 9년
柳誼。以吏曹言啓曰。今此溫陵忌辰祭獻官實預差。以行副司直林蓍喆宋鍈啓下矣。俱有拘忌。無以出齋云。不得已以行副司直兪漢寧。改付標以入之意。敢啓。傳曰。知道。
정조 9년
柳誼。以備邊司言啓曰。長津柵節目。令道帥臣往往復相確。成出狀聞之意。筵稟行會矣。卽見咸鏡監司李𡊠狀本。則應行節目。後錄馳啓。而其所條列。頗爲詳備。故略加添損。別單書入之意。敢啓。傳曰。知道。
정조 9년
金翊休。以義禁府言啓曰。咸鏡道利城縣遠地定配罪人高玄鐵。分揀放送事。命下矣。高玄鐵。卽爲放送事。分付該道道臣之意。敢啓。傳曰。知道。
정조 9년
乙巳十二月初六日巳時。上御重熙堂。禮房承旨入侍時。左副承旨李祖承假注書朴蓍壽。記注官金健修。記事官尹行任。以次進伏訖。上命書傳敎曰。都承旨聞其實恙。無以行公云。許遞。前望單子入之。待下批牌招察任。仍敎曰。承旨則以洪秀輔洪益弼出牌。仍命退。承史以次退出。
정조 9년
乙巳十二月初六日酉時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上曰。吏判牌去來知入。賤臣承命出。還奏曰。不進云矣。上曰。俄以當日爲之例。有所下敎者。何不入來乎。問于判堂以入。賤臣承命出問。還奏曰。日前臺疏中被論。萬無冒膺之望。而政命已下。亦不得開政。萬萬惶懍。只俟嚴勘云矣。上曰。若此小事。便欲引義。則其爲臺臣者。將爲緘口不說乎。使之斯速入來。卽爲開政。賤臣承命出傳。上曰。金虎門留門。使之催促入來。仍命退。承史以次退出。
정조 9년
行都承旨洪秀輔坐。行左承旨朴祐源未肅拜。右承旨李祖承坐。左副承旨洪文泳坐。右副承旨李集斗坐直。同副承旨金翊休坐直。注書金孝建仕一員未差。假注書朴蓍壽仕直。事變假注書姜克成仕。
정조 9년
洪秀輔啓曰。新除授大司成申大升。除拜後過三日。不爲出肅。依定式推考警責。仍卽牌招察任。何如。傳曰。允。
정조 9년
李祖承啓曰。事變假注書姜克成。身病猝重。勢難察任。今姑改差。何如。傳曰。允。
정조 9년
姜克成改差。代以朴宗謙爲事變假注書。
정조 9년
以刑曹啓目。禁漏官李彦斗勘處事。傳于金翊休曰。後勿如是之意。嚴飭分付。決杖三十度後放送。
정조 9년
傳于李祖承曰。左承旨與惠堂入侍。
정조 9년
兵曹參議前望單子入之。柳誼落點。
정조 9년
李集斗啓曰。臣與左承旨臣柳誼伴直矣。纔已移拜兵曹參議矣。伴直無人。同副承旨金翊休。卽爲牌招入直。何如。傳曰。允。
정조 9년
傳于金翊休曰。右副承旨入侍。
정조 9년
洪秀輔啓曰。吏曹判書趙時俊四牌不進推考傳旨。今方捧入。而開政。命下之後。屢違召命。終不承膺。事體道理。俱極未安。所當更請牌招。而係是一日五牌。何以爲之。敢稟。
정조 9년
以吏曹判書趙時俊牌招啓辭。備忘記。昨以後弊所關。飭敎申複。到今雖欲以屢違之有傷國體。嚴加處分。此適足爲顚倒之歸。此啓辭勿施。爲先從重推考。若知朝廷有官箴之美事。使卽入來開政。至於所帶該監提調。無論現告之入與不入。吏曹判書趙時俊兼帶觀象監提調。遞差。
정조 9년
有政。吏批。判書趙時俊進。參判沈豐之病。參議未差。行都承旨洪秀輔進。以徐龍輔爲吏曹參議。西春君爗爲司饔副提調。洪義浩爲兵曹佐郞。徐琢修爲三陟府使。
정조 9년
兵批。判書徐有隣進。參判未差。參議柳誼肅拜進。參知李家煥入直進。同副承旨金翊休進。無政事。取稟。
정조 9년
兵曹參判前望單子入之。具㢞落點。
정조 9년
金翊休。以吏批言啓曰。繕工監副正朴師欽呈狀內。身病甚重。勢難察任云。依例改差。何如。傳曰。允。
정조 9년
李集斗。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
洪文泳。以兵曹言啓曰。去夜更漏。自漏局誤下。二更三更。俱致誤打。至有終夜錯傳之擧。臣矇未覺察。不卽檢飭。莫重更鼓。錯誤至此。臣惶恐待罪。而當該禁漏官員。令攸司科治。巡更衛將部將。不能申飭之罪。不可無責。亦令該府處之。何如。傳曰。若此則今日始乃草記。何也。換更之擧。與誤打有異。當該禁漏官。從重嚴治事。分付該曹。騎堂若此。奚論衛將部將乎。今番則拿處分揀。竝推考。爾則在直昏睡。換更莫省。豈其疲於久任而然乎。遞差。爾代與亞堂未差之代。令政院前望單子入之。待下批牌招。推移入直。可也。
정조 9년
乙巳十二月初七日巳時。上御重熙堂。左承旨與惠堂入侍時。左承旨柳誼。宣惠廳堂上徐有隣。假注書朴蓍壽。記事官金鳳顯尹行任。以次進伏訖。上曰。此工曹別單中世子宮應行進排柴炭等物。自今當進排。而其中先以二十種點下。此則卿出去。問于貢人。更爲入侍。可也。其餘則更待下敎擧行。好矣。有隣曰。二堂上趙時俊。待令闕外。少選入侍時同入乎。上曰。唯。吏判之處義。萬萬過矣。以此意傳之也。命惠堂先退。上謂誼曰。昨夜更點。何不申飭。致有誤打之擧乎。誼曰。當更爲申飭于兵曹矣。上命退。諸臣以次退出。
정조 9년
乙巳十二月初七日申時。上御重熙堂。禮房承旨入侍時。右承旨李祖承。假注書朴蓍壽。記事官李崑秀尹行任。以次進伏訖。上命提調入侍。徐有隣承命進伏。上曰。柴炭進排事。果問于貢人等處否。有隣曰。俄果問之。則渠輩企待之餘。實爲雲霓之澤。上曰。蓋今分數上下。出於惜保之意。而若民情如此。則竝爲上下。亦何妨也。第明日入侍稟處。好矣。有隣曰。宣傳官。今政當差出。而吏批政事旣下。下直。何以爲之乎。上曰。口傳差出。好矣。仍命退。諸臣以次退出。
정조 9년
乙巳十二月初七日二更。上御重熙堂。右副承旨入侍時。右副承旨李集斗。假注書朴蓍壽。記事官金鳳顯尹行任。以次進伏訖。上命書傳敎曰。歲除不遠。大司成因臺言不得行公云。宜令一遞。大司成申大升許遞。近來排望苟艱。明日政。以在京無故人差出。待下批仍卽牌招察任。又命書傳敎曰。政官待明朝牌招開政。又命書傳敎曰。戶惠堂明日來待。又命書傳敎曰。大臣與校正堂郞。明日入侍事。遣史官傳諭。集斗曰。兵曹參判。以具㢞頒布。而前望則受點次入之矣。上曰。唯。仍命退。諸臣以次退出。
정조 9년
行都承旨洪秀輔坐。行左承旨朴祐源坐。右承旨李祖承坐。左副承旨洪文泳坐直。右副承旨李集斗坐直。同副承旨金翊休坐。注書金孝建式暇一員未差。假注書朴蓍壽仕直。事變假注書未差。
정조 9년
李集斗啓曰。奉朝賀金致仁。摠裁大臣李福源。綾恩君具允明。校正堂上趙㻐鄭昌聖尹蓍東金尙集李家煥。郞廳李延伋。宣惠廳堂上徐有隣趙時俊。依下敎來待矣。傳曰。入侍。
정조 9년
傳于朴祐源曰。左承旨與惠堂入侍。
정조 9년
朴宗謙在外。代以金復仁爲事變假注書。
정조 9년
金復仁在外。代以洪樂貞爲事變假注書。
정조 9년
兵曹口傳政事。副司果單。安廷玹李延伋。
정조 9년
記事官尹行任啓曰。臣敬奉聖敎。馳往問議于奉朝賀金致仁。則以爲伏見綾恩君具允明擧條批答。更考五禮儀序例及親享條儀註。聖敎起疑。一一至當。且於饋享條。亞獻官不書王世子。而書以亞獻官。若指攝儀而言。則又不可曰奉禮引贊搢圭。此亦可疑之端。贊執圭引詣配位尊所云。則正位亞終獻之仍行配位亞終獻。又較然明甚。而議政初獻。王世子亞獻。萬萬無是理。豈或當初刊印時。偶失點檢。致此牴牾歟。然此則屬之疑文。旣有先朝丙子下敎。此後則毋論親行。酌獻與釋菜。自當別成議注。遵而行之。以此載錄通補。恐合事宜。而如臣曚昧。何敢質言。惟在上裁云矣。敢啓。傳曰。卿言亦如予意。依大臣議施行。令該曹往復大臣。釐正儀註後具別單草記。待批下載錄於通補及新編太學志。可也。
정조 9년
金翊休。以弘文館言啓曰。本館下番闕直。事甚未安。校理尹㬦。副校理鄭致淳成德雨。修撰徐美修。副修撰吳泰賢。竝卽牌招。推移入直。今日政新除授玉堂。待下批一體牌招察任。何如。傳曰。允。
정조 9년
傳于李集斗曰。右承旨入侍。
정조 9년
有政。吏批。判書趙時俊。參判沈豐之進。參議徐龍輔牌不進。行都承旨洪秀輔進。以成種仁爲副修撰。趙尙鎭爲大司成。李命植爲觀象監提調。李性淳爲掌樂主簿。
정조 9년
洪秀輔。以吏批言啓曰。兵曹正郞鄭大容。受由過限未上來。依例改差。何如。傳曰。允。
정조 9년
兵批。判書徐有隣進。參判具㢞肅拜進。參議柳誼。參知李家煥入直進。同副承旨金翊休進。以李仁秀爲宣傳官。具敍五爲兼司僕將。李邦城爲五衛將。僉知二單趙心泰韓命祥。副護軍單李漢昌李福遠洪宗藎盧廷良。副司直單李命植李聖圭金頤柱尹承烈洪益弼趙尙鎭權以綱李永穆申大升李夔。
정조 9년
洪文泳。以兵批言啓曰。慶熙宮衛將李謙培。身病猝重。旬月之內。無望供職。呈狀乞遞。輪番之任。不可久曠。改差。何如。傳曰。允。
정조 9년
兵曹口傳政事。以李漢昌爲禁軍別將。
정조 9년
金翊休。以宣惠廳言啓曰。依下敎世子宮供上其人炭燒木杻木點下條。分道月日往復工曹磨鍊。待下敎進排條及點下先進排條。一一區別。竝爲別單書入之意。敢啓。傳曰。知道。當自明日進排。貢價明朝分給。亦以此意分付戶曹。可也。
정조 9년
洪文泳。以訓鍊都監言啓曰。依下敎尹命復。本局旗牌官權差。待窠陞實之意。敢啓。傳曰。知道。
정조 9년
乙巳十二月初八日巳時。上御重熙堂。右承旨入侍時。右承旨李祖承。假注書朴蓍壽。記事官李崑秀尹行任。以次進伏訖。上命讀公事訖。以吏曹參議徐龍輔牌不進罷職傳旨。命書傳敎曰。旣有金宇鎭之實故。兼有徐鼎修之嫌避。昨政點下。雖知其太不誠實。蓋因望乏。本職許遞。仍命退。諸臣以次退出。
정조 9년
乙巳十二月初八日午時。上御重熙堂。左承旨與惠堂入侍時。左承旨朴祐源。假注書朴蓍壽。記事官金鳳顯尹行任。宣惠廳堂上徐有隣趙時俊。以次進伏訖。上曰。別單入之。賤臣承命持入。上曰。前例。果何如。有隣曰。錄入矣。上命入之。覽訖。命書傳敎曰。柴炭進排之如是磨鍊。專爲貢人之沾漑。槪出廣惠之意。至於如干名色之姑令待下敎進排。經費雖曰不敷。豈或濫此數百石貢價而然哉。雖於似此小事。每欲寓惜保之意。以貢人等言之。渠輩若有知覺。數百石姑未準受。必不爲虛徐。況次次進排。皆歸於渠輩者乎。今此下敎。亦出慰悅渠輩之心。渠輩亦民耳。誠小民爲祈永命之本。事事求欲如是。令惠廳知悉。曉諭於東宮柴炭進排貢人等處。又命書傳敎曰。柴炭進排別單。今始啓下。昨年條待下敎進排。自今年點下條進排。分道月日往復該曹。自惠廳先爲草記二十種進排數爻。及待下敎進排數爻。亦令惠廳別單啓下。
정조 9년
行都承旨金尙集坐。行左承旨朴祐源坐。右承旨李祖承坐直。左副承旨洪仁浩坐。右副承旨李集斗坐直。同副承旨金翊休坐。注書金孝建仕一員未差。假注書朴蓍壽仕直。事變假注書李宗烈仕。
정조 9년
李集斗啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李集斗啓曰。御營廳將官來言。今日本營軍兵。日次私習云矣。敢啓。傳曰。知道。
정조 9년
傳于朴祐源曰。都承旨入侍。
정조 9년
洪樂貞在外。代以李宗烈爲事變假注書。
정조 9년
承旨前望單子入之。金尙集洪仁浩落點。
정조 9년
大司成前望單子入之。趙時偉落點。
정조 9년
李祖承。以弘文館言啓曰。本館下番闕直。事甚未安。副修撰吳泰賢。疏批已下。卽爲牌招入直。何如。傳曰。允。
정조 9년
副修撰吳泰賢疏曰。伏以。天休滋至。寶籙益鞏。惟我王世子邸下。睿質天成。令聞日彰。冊禮載擧。冑筵肇開。此誠吾東方億萬年無疆之休。臣民慶忭。曷有其極。仍伏念臣獲罪神明。遽爾禍釁。一縷苟延。三霜奄道。至慟永纏於風樹。世念都盡於死灰。千萬不自意玉署新命。忽及於拚依松楸之日。華誥遠頒。馹召繼降。驚惶震越。自不覺感涕之被面。臣誠含恩畏義。不敢久淹。來伏私次。而恩遞適在是時。私心只切惶感。曾未幾何。又伏奉除命。一旬之內。恩旨聯翩。螻蟻賤臣。何以得此。惝怳悚惕。益不知所以自措也。軒陛之違離已久。犬馬之微誠倍切。豈不欲竭蹶趨承。以伸叩謝之忱。而顧臣苫塊餘生。觸事增哀。重理簪紳。心肝先摧。欲入脩門。面目自靦。殆若窮人之無歸。臣之情私。良亦悲矣。抑臣夙嬰奇疾。源委已深。而自經草土。一倍添劇。氣虛而精神昏眩。痰滯而胸膈痞結。眞元已脫。形殼僅存。種種危惡之狀。有不敢盡煩天聽。而目下症形。實無陳力供職之望。召牌之下。末由承膺。玆敢疾聲呼籲於仁覆之天。伏乞聖慈。諒臣情之悲苦。憐臣病之難强。亟削臣本兼諸職。以安私分。仍治臣瀆擾之罪。以肅朝綱。不勝幸甚。臣方乞免。不容贅他。而憂憤所激。有難泯默。略此附陳焉。噫嘻。痛矣。丙丁以來。亂賊接踵。殆無虛歲。而天網太恢。懲討不嚴。舊逆纔誅。新逆層生。前獄未了。後獄繼起。千怪百變。愈出愈凶。天網斁淪。人紀滅絶。以至於窮天地亘萬古。所未聞所未有之極賊。釀成於一室之內。踵出於兩歲之間。言之膽掉。思之骨顫。雖使千剮萬戮。食肉寢皮。未足以少洩。此臣民之憤也。适雲按例之律。黨與究覈之典。當斷不斷。當施不施。至今嚴討之義。反歸玩愒之科。環顧殿下之廷。無一人沬血碎首。以效臣死之義。浸浸然將入於國不國人不人之域。每一思惟。寧欲無生。又玆今春諸賊之變。尙忍言哉。潛營巢窟。嘯聚不逞之徒。指畫天地。至占稱兵之期。危機急變。迫在呼吸。而何幸逆節先露。天討載行。妖腰亂領。次第就戮。然而凶如瑮賊。而情節猶未盡究。惡如福逆。而端緖終未窮探。烱采之至妖極僭。而未施當律。道夏之爲賊腹心。而薄施竄配。光殷之爲賊居停。而尙稽一問。獄體終歸於疎漏。王章每失於寬緩。如是而尙何望永杜禍源。快掃凶熖乎。伏願殿下。淵然深思。廓揮乾斷。亟從執法之請。竝施當用之律。使亂賊有所懲畏。國勢得以鞏固焉。省疏具悉。疏辭悉諭諸批。爾其勿辭察職。
정조 9년
乙巳十二月初九日巳時。上御重熙堂。左承旨入侍時。行左承旨朴祐源。假注書朴蓍壽。記事官李崑秀尹行任。以次進伏訖。上曰。大司成牌去來知入。賤臣承命出。還奏曰。姑未入來云矣。祐源曰。升試尙餘六抄。不可不鱗次設行矣。上曰。升補及通讀。趁歲前連爲設行。可也。以此意承旨退去。分付成均館。上命書傳敎曰。都承旨左副承旨許遞。前望單子入之。待下批牌招察任。上命退。承史以次退出。
정조 9년
乙巳十二月初九日未時。上御誠正閣。右副承旨入侍時。右副承旨李集斗。記事官金孝建金鳳顯尹行任。以次進伏訖。上曰。都承旨使之入侍。賤臣承命出傳。行都承旨洪秀輔進伏。命書傳敎曰。大司成前望單子入之。待下批牌招察任。上曰。留院公事入之。出榻敎上曰。卿久未登筵矣。秀輔曰。四月後初登筵席矣。命退。承史以次退出。
정조 9년
乙巳十二月初九日酉時。上御重熙堂。坐直承旨入侍時。右承旨李祖承。假注書朴蓍壽。記注官金健修。記事官尹行任。以次進伏訖。上命讀諸公事。仍命退。承史以次退出。
정조 9년
行都承旨金尙集坐。行左承旨朴祐源坐。右承旨李祖承坐。左副承旨洪仁浩坐直。右副承旨李集斗坐。同副承旨金翊休坐直。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
洪仁浩。以都摠府言啓曰。今日入直內三廳武兼軍及軍兵等。中日習射。請出標信。傳曰。知道。
정조 9년
李集斗啓曰。合辭方張之時。兩司無詣臺之員。事甚未安。除在外陳疏入啓傳旨未下未署經外。未肅拜呈告人員。竝卽牌招。何如。傳曰。允。
정조 9년
傳于李祖承曰。當該中官文鳳億汰去。
정조 9년
以今日日次次對。無時急稟定事。頉稟。傳于洪仁浩曰。一月六對。雖在靜攝中。未嘗或停。卽予仰覩於先朝。予於嗣服之後。除非不獲已之事故。則亦未敢無端不爲。至於今年所謂賓對。或間數月。或間一月行焉。最頻行者一月不過一二次。近來廟堂。雖曰寂然無一事。亦與應文之擧而不得如例爲之。豈但有乖瞻聆。大非所以繼述之道。此意令廟堂知悉。此後非不得已之公故或實病。無或續續。頉稟。今日次對退定於明日。
정조 9년
李祖承啓曰。明日次對。兩司長官。當爲進參。大司憲洪良浩。待開門牌招。何如。傳曰。允。
정조 9년
兵曹。以李達秀爲御營中軍。
정조 9년
金翊休。以弘文館言啓曰。新除授修撰權裕。時在洪忠道韓山地。經筵入番事緊。請斯速乘馹上來事下諭。傳曰。依啓。
정조 9년
李祖承。以禮曹言啓曰。來正月初六日社稷祈穀祭親行時。省牲省器之節。依例以親臨磨鍊擧行乎。敢啓。傳曰。謹當躬行矣。
정조 9년
洪仁浩。以備邊司言啓曰。行司直李命植金魯鎭鄭昌聖。行副司直徐有寧鄭好仁徐浩修。行左承旨朴祐源。吏曹參判沈豐之。竝還差備堂。何如。傳曰。允。
정조 9년
洪仁浩。以備邊司言啓曰。本司武郞廳具載敬。奔走勤仕。又滿十五朔。依例陞敍。或守令遷轉事。捧承傳施行。何如。傳曰。允。
정조 9년
金翊休。以兵曹言啓曰。內禁衛將任屹。身病猝重。旬月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 9년
李祖承。以訓鍊都監言啓曰。吏曹下隷梁鎭國尹興得。以殿試時出身脫衣事。因下敎拘留臣營。已過數月矣。當此嚴冬。宜有勘罪放送之道。而臣不敢擅便。何以爲之。敢啓。傳曰。業欲處分而未果。今則爲日稍久。分揀放送。
정조 9년
李祖承。以訓鍊都監言啓曰。依草記批旨。吏曹下隷梁鎭國尹興得分揀放送之意。敢啓。傳曰。知道。
정조 9년
金翊休。以刑曹言啓曰。因禮曹判書金履素所啓。平安監營進上筒箇。中間幻弄之該道監色。令攸司照法嚴勘。弓房庫子。一體勘律事。命下矣。取考律文。則大明律轉解官物條有曰。成造軍器。輒齎財貨於所納去處。收買納官者。以監守自盜論。不分首從。監守自盜一貫之上至二貫五百文。杖九十。同律造作不如法條有曰。供奉御用之物。加二等。依此律。杖九十。罪加二等。杖六十。徒一年。監官徐仁喆洪忠道鴻山縣。色吏趙光益林川郡。庫子李春蕃黃海道長淵府。竝定配所。各決杖六十後。卽爲押送之意。敢啓。傳曰。知道。
정조 9년
行大司憲洪良浩。執義李濟萬。校理金啓洛。正言金履翼。副修撰吳泰賢啓曰。請黜置罪人鄭致達妻。亟令王府夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府設鞫嚴問。夬正王法。措辭竝見上答三司曰。不允。
정조 9년
行大司憲洪良浩。執義李濟萬。正言金履翼啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。夬施王章。請物故罪人衡。亟命王府施以孥戮之典。請梟示罪人烱采。亟命王府夬施孥戮之典。請正刑罪人福榮。亟令王府快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。快正典刑。措辭竝見上答兩司曰。不允。
정조 9년
執義李濟萬啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。夬正王法。請薪智島荐棘罪人瑩中設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上新除授掌令池應龍。時在洪忠道西原地。請斯速乘馹上來事下諭。答府曰。不允。第八件事。亟停勿煩。下諭事。依啓。
정조 9년
正言金履翼啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍。亟命王府設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府嚴鞫得情。請李光殷。設鞫嚴問。期於得情。施以當律。請渭原郡定配罪人烱魯。亟寢發配之命。仍令王府設鞫得情。夬正王法。措辭竝見上新除授司諫朴聖泰。時在洪忠道定山地。請斯速乘馹上來事下諭。答院曰。不允。第十三件事。第十四件事。亟停勿煩。下諭事。依啓。
정조 9년
乙巳十二月初十日巳時。上御重熙堂。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上命讀公事。祐源讀奏公事訖。命書判付。仍命退。承史以次退出。
정조 9년
乙巳十二月初十日酉時。上御壽康齋。承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。明日次對。備堂之未及還差者。無論資秩之高下。可合還差者。一竝還差。卽爲草記事。分付備局。可也。賤臣承命出傳。還入進伏。祐源曰。本閣設置之時。各項經用。初不欲貽煩經費。故行用紙地。勿論壯紙白紙。初無一束取用於度支者。只依成均館例。卜定於湖南湖西兩道。而數爻本自不敷。伊後應用之事。年加月增。有啓辭草記啓目日記講義紙等許多名色。以如干紙束。應無限文書。固已萬萬匱乏。近來御製繕寫之役及日省錄草本中草本正書之役。又極浩繁。每月所用。不下於數十卷。統計一年。幾過累百卷。以本閣遺儲紙地。分排繼用。眞是無麵之不托。非但事勢之難繼。莫重所用之艱辛充用。揆以國體。亦涉苟簡。本閣雖掌一應文字。而凡係節費省弊之方。謹體聖意。毋敢一毫侈大。故地産各道。初不科外卜定。且無財用之可以貿市者。則取用度支。在所不已。各項所用。旣甚零瑣。今不必盡責於該曹。而至於御製及日省錄紙地。該曹之擔當進排。恐無不可。應入數爻。當與該曹郞商議知委。而自明年正月爲始。定數進排之意。先爲出擧條。分付戶曹。何如。上曰。依爲之。當初不以一束紙。取用於該曹。專爲經費之不敷。而近觀閣中擧行文書。以卜定紙地。勢無排比之道。如啓辭日記講義日得錄掌攷等所入及冊子外。御製草本日省錄草本中草件。不可無取用該曹之擧。冊紙之每每內下。事面極爲苟簡。明日招致該郞。就元冊子。俾卽詳細籌摘。從略磨鍊。仍令該曹草記具別單啓下。可也。出擧條仍命退。承史以次退出。
정조 9년
行都承旨金尙集坐。行左承旨朴祐源坐。行右承旨李漢豐坐。左副承旨李祖承坐直。右副承旨未差。同副承旨金翊休坐直。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
以十六日日次儒生殿講。取稟。傳于李祖承曰。爲之。
정조 9년
金尙集啓曰。新除授行右承旨李漢豐。卽爲牌招察任。何如。傳曰。允。
정조 9년
以備局堂上李秉模牌不進推考傳旨。傳于李漢豐曰。無端違牌。此何道理。此傳旨勿施。更爲牌招。違牌。勿爲呼望。
정조 9년
傳于李祖承曰。申飭之下。焉敢若此。當該吏曹郞廳罷職。
정조 9년
傳于金尙集曰。左副承旨與提調入侍。
정조 9년
有政。吏批。判書趙時俊。參判沈豐之進。參議未差。行都承旨金尙集進。以鄭東俊爲吏曹參議。洪文泳爲大司諫。金履鏞爲司諫。白師謹鄭景祚爲掌令。趙濟魯爲校理。孟至大爲副校理。鄭萬始爲兼文學。權儐爲兵曹正郞。尹慶龍爲軍資正。李燁爲吉州牧使。再政。洪義浩爲持平。鄭大容爲正言。三政。徐秉德爲司諫。趙衍德爲獻納。四政。李勉兢爲兼司書。五政。曺允大爲司僕正。金致光爲兵曹佐郞。
정조 9년
兵批。判書徐有隣進。參判具㢞病。參議柳誼入直進。參知李家煥病。同副承旨金翊休進。以銀溪君楔爲都摠管。申大升爲副摠管。李漢明爲忠翊將。金商鎭爲慶熙將。副護軍單柳光璧徐㬦曺命楫金東範李延喆李格。副司直單洪秀輔徐龍輔洪文泳金光默。僉知單李儒敬。再政。邊聖和爲內禁將。
정조 9년
玉堂前望單子入之。副修撰金履鏞落點。
정조 9년
兵曹。摠戎中軍。具以謙。
정조 9년
以禁府武兼徐泰秀照律照目。傳于李祖承曰。擬律不審。不可無警。卿等推考。特敎拿處。焉敢以附過還職照律乎。除非侍從之禁推。則此律名。前所未見。律官所爲。極爲無據。當該律官嚴治次。移送刑曹。爲先嚴囚。以待處分。
정조 9년
乙巳十二月十一日未時。上御重熙堂。左副承旨與提調入侍時。左副承旨李祖承。假注書朴蓍壽。記事官李崑秀尹行任。藥房提調徐有隣。以次進伏訖。上命書傳敎曰。政官牌招開政。又命書傳敎曰。本曹貶坐。堂上不可不備員。參議以在京無故人差出。又命書傳敎曰。今聞摠管。多老病人。番次苟艱云。竝許遞。今日政以在京無故人差出。有隣曰。前僉使南履五。律名卽五等奪告身。今番歲抄。當爲盡減。而以其見漏於昨年臘月歲抄。尙餘一等云。揆以格例。恐涉如何。臣曹不敢擅便。何以爲之乎。上曰。亦減一等。其時該曹堂上。難免不察之失。推考。可也。出擧條上命備局堂上李秉模牌招。申飭行公。出榻敎上命書傳敎曰。今日是輪對日次。而朝筵入侍承宣。忘置不卽提稟。以致竟夕等待。近來承宣所爲皆若此。當該入侍承旨遞差。仍命退。諸臣以次退出。
정조 9년
乙巳十二月十一日二更。上御重熙堂。承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書傳敎曰。朝於賓筵。考見受敎。仍又詢問大臣及曾經吏判人。且於擧條批答。亦有措辭下敎。則觀此政望。持正窠皆不通擬。若此則莫重受敎。將欲閣而不用乎。銓官事。極爲駭然。當該吏曹堂上。事當施以譴罷之典。而貶坐在明。政期不遠。姑從末勘。一竝爲先從重推考。自今政一依受敎遵行。後復違越。該政官難逭重勘。以此嚴飭。又命書榻敎曰。玉堂前望單子入之。賤臣承命出持前望入。上曰。副修撰以金履鏞頒布。吏批望筒。催促入之。賤臣承命出持望筒入。上曰。獻納望則以曾經翰注人擬入。兵曹佐郞。則當此政月。以在職人擬入事。分付。仍命退。承史以次退出。
정조 9년
行都承旨金尙集坐。行左承旨朴祐源坐。行右承旨李漢豐坐。左副承旨徐鼎修坐直。右副承旨李祖承坐直。同副承旨洪仁浩坐。注書金孝建病一員未差。假注書朴蓍壽仕李敬五仕直。事變假注書李宗烈仕。
정조 9년
李漢豐啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
以大司諫洪文泳。獻納趙衍德。正言金履翼。執義李濟萬。掌令鄭景祚。持平洪義浩牌不進罷職傳旨。傳于洪仁浩曰。旣無情勢。無端違牌。此何道理。竝只推。
정조 9년
傳于李漢豐曰。都承旨入侍。
정조 9년
李祖承啓曰。新除授同副承旨李泰永。時在京畿廣州地。斯速乘馹上來事下諭。何如。傳曰。許遞。前望單子入之。
정조 9년
承旨前望單子入之。洪仁浩落點。
정조 9년
金尙集。以吏曹言啓曰。今日本曹褒貶坐起時。堂上不可不備。新除授參議鄭東浚。令政院稟旨牌招。以爲同參開坐之地。何如。傳曰。允。
정조 9년
以吏曹參議鄭東浚牌不進罷職傳旨。傳于李祖承曰。貶坐在今日。揆以道理。豈可無端違牌。此傳旨勿施。更爲牌招。卽爲磨勘。
정조 9년
以吏曹參議鄭東浚再牌不進罷職傳旨。傳于李祖承曰。今聞實故與金宇鎭無異云。許遞。前望單子入之。待下批牌招。卽爲參坐。
정조 9년
吏曹參議前望單子入之。李集斗落點。
정조 9년
有政。吏批。判書趙時俊式暇。參判沈豐之。參議李集斗進。右副承旨李祖承進。以李殷模爲副校理。曺允大爲修撰。吳泰賢爲西學敎授。
정조 9년
再政。以趙雲履爲昆陽郡守。
정조 9년
兵批。判書徐有隣進。參判具㢞入直進。參議柳誼。參知李家煥病。右副承旨李祖承進。以許侙吳載重爲內禁將。鄭駿采爲兼司僕將。金養和爲訓鍊副正。同知單邊聖和。副司直鄭東浚。再政。李格爲宣傳官。沈能寬爲都摠經歷。三政。元永胄爲都摠都事。四政。李永秀爲宣傳官。
정조 9년
李祖承。以弘文館言啓曰。新除授校理趙濟魯。卽爲牌招察任。何如。傳曰。允。
정조 9년
李祖承。以弘文館言啓曰。本館下番副修撰吳泰賢。以文臣兼宣傳官。今日兵曹褒貶時。晝仕出去之意。敢啓。傳曰。知道。
정조 9년
洪仁浩。以侍講院言啓曰。本院新除授兼文學鄭萬始。時在京畿南陽地。入番事緊。斯速乘馹上來事下諭。何如。傳曰。允。
정조 9년
李漢豐。以都摠府言啓曰。副摠管李獻慶。以禮曹參判。本曹褒貶坐起。晝仕出去之意。敢啓。傳曰。知道。
정조 9년
洪仁浩。以禮曹言啓曰。司寒祭。先爲設行。主梗官姑觀日候出送事。已爲啓下矣。卽接東西氷庫官員所報。則日氣嚴寒。江氷已合云。主梗官。明日出送。使之依例始役之意。分付。何如。傳曰。允。
정조 9년
洪仁浩。以戶曹言啓曰。奎章閣所用御製草本日省錄草本中草件紙地。依下敎籌摘磨鍊。別單書入之意。敢啓。傳曰。知道。
정조 9년
洪仁浩。以義禁府言啓曰。日寒如此。禁府刑曹輕囚放送事。命下矣。時囚罪人徐泰秀。卽爲放送之意。敢啓。傳曰。允。
정조 9년
禁府照目。罪人趙應鉉矣。指嗾敎誘之罪。不但命海之招明白。應鉉亦已自服。依前議處。考律勘斷。罪絞罪良中。減一等杖一百收贖。告身盡行追奪。流三千里定配。私罪。奉敎。律文旣如此。依此律照勘爲有矣。渠是減死罪一等之罪人。徒流案以減死定配載錄爲旀。以渠罪犯。豈可直勘。加刑一次。發配爲良如敎。
정조 9년
李漢豐。以義禁府言啓曰。罪人趙應鉉照律公事判付內。律文旣如此。依此律照勘。渠是減死罪一等之罪人。徒流案以減死定配載錄。以渠罪犯。豈可直勘。加刑一次。發配事。命下矣。罪人趙應鉉。依判付加刑一次後。全羅道康津縣減死定配。而以判付及本府議啓內辭意。具罪目。依例發遣府羅將。押送配所。徒流案以減死定配載錄之意。分付該道道臣。何如。傳曰。允。
정조 9년
李漢豐。以刑曹言啓曰。因義禁府所囚徐泰秀照律啓目。特敎拿處。焉敢以付過還職照律乎。除非侍從之禁推。則此律名。前所未見。律官所爲極爲無據。當該律官。移送刑曹。爲先嚴囚。以待處分事。命下矣。依傳敎當該律官韓得良爲先着枷嚴囚之意。敢啓。傳曰。決杖三十度後放送。
정조 9년
李漢豐。以左邊捕盜廳言啓曰。本廳從事官吳璟。身病猝重。勢難察任。改差。何如。傳曰。允。
정조 9년
乙巳十二月十二日辰時。上御重熙堂。左承旨入侍時。行左承旨朴祐源。假注書朴蓍壽。記事官李崑秀尹行任。以次進伏訖。上曰。議政府褒貶。何以爲之乎。問于政府以入。賤臣承命出。還奏曰。以領相不備。未得設行云。而就考謄錄。則肅廟朝庚寅年。有左右相開坐之例矣。上命書傳敎曰。曾聞政府褒貶。雖無首相。如有左右相中行公大臣。則勿拘磨勘矣。近來如無首相。則輒以應頉草記。事甚未安。自政府一從成憲遵守。可以董飭百司。此後依舊例。左右相中有行公大臣。貶坐如例磨勘事。言于政府。仍命退。承史以次退出。
정조 9년
乙巳十二月十二日午時。上御誠正閣。都承旨入侍時。行都承旨金尙集。假注書朴蓍壽。記事官金鳳顯尹行任。以次進伏訖。上命同副承旨入侍。金翊休進伏。上命尙集書傳敎曰。日寒如此。禁府刑曹輕囚放送。以吏曹參議李集斗牌不進罷職傳旨。命書傳敎曰。旣無情勢。雖曰新叨。如是違牌。極爲未安。且今貶坐同參。豈容違滯。只推。更爲牌招。日勢將至晩暮。承牌後先磨勘後謝恩。上曰。承旨有闕乎。尙集曰。有之矣。上命書傳敎曰。政官牌招開政。命翊休書禁府刑曹公事判付。又命書傳敎曰。新除授承旨。待下批牌招察任。仍命退。承史以次退出。
정조 9년
乙巳十二月十二日酉時。上御重熙堂。左副承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上曰。兵判入侍。賤臣承命出。與兵曹判書徐有隣偕入進伏。上曰。吏批望筒。催促入之。賤臣承命出。持望筒入。上命書傳敎曰。同副承旨聞有實𧏮。許遞。前望望單子入之。又敎曰。承旨前望。以洪仁浩頒布。又命書榻敎曰。新除授承旨。牌招察任。仍命退。諸臣以次退出。
정조 9년
行都承旨金尙集坐。行左承旨朴祐源坐。行右承旨李漢豐坐。左副承旨徐鼎修坐直。右副承旨李祖承坐。同副承旨洪仁浩坐直。注書金孝建病一員未差。假注書朴蓍壽仕直李敬五仕直。事變假注書李宗烈仕。
정조 9년
大殿王大妃殿惠慶宮世子宮。奎章閣政院玉堂口傳問安。答曰。知道。中宮殿。奎章閣政院玉堂單子問安。答曰。知道。中宮殿。朝廷二品以上六曹堂上單子問安。答曰。知道。
정조 9년
傳于朴祐源曰。左議政入侍。
정조 9년
兵曹口傳政事。以趙圭鎭爲右邊捕盜大將。
정조 9년
傳于金尙集曰。刑曹判書前望單子入之。
정조 9년
刑曹判書前望單子入之。具善復落點。
정조 9년
李祖承啓曰。左副承旨徐鼎修。纔已入侍矣。臣吏兵批兼進之意。敢啓。傳曰。知道。
정조 9년
洪仁浩。以弘文館言啓曰。新除授副校理李殷模。時在京畿驪州地。經筵入番事緊。請斯速乘馹上來事下諭。傳曰。允。
정조 9년
李漢豐。以都摠府言啓曰。今日入直內三廳武兼禁軍及軍兵等。當爲中日習射。而中宮殿誕日相値。不得爲之之意。敢啓。傳曰。知道。
정조 9년
洪仁浩。以兵曹言啓曰。內禁衛將邊聖和李潤元。兼司僕將具敍五。俱以在外。上來無期。竝改差。何如。傳曰。允。
정조 9년
洪仁浩。以刑曹言啓曰。日寒如此。禁府刑曹輕囚放送事。命下矣。依傳敎備邊司所囚罪人吏曹書吏張繼喆。卽爲放送之意。敢啓。傳曰。知道。
정조 9년
徐鼎修。以左邊捕盜廳言啓曰。本廳兼從事官朴孝晉。身病猝重。勢難察任。改差。何如。傳曰。允。
정조 9년
徐鼎修。以右邊捕盜廳言啓曰。本廳兼從事官洪龍健。身病猝重。勢難察任。改差。何如。傳曰。允。
정조 9년
乙巳十二月十三日辰時。上御重熙堂。右副承旨入侍時。右副承旨李祖承。假注書李敬五。記事官李崑秀尹行任。以次進伏訖。上命書傳敎曰。在外捕將許遞。令該曹差出。仍命退。承史以次退出。
정조 9년
乙巳十二月十三日巳時。上御誠正閣。左副承旨與大臣入侍時。判府事徐命善。左議政洪樂性。檢校直提學鄭民始。左副承旨徐鼎修。假注書李敬五。記事官李崑秀尹行任。以次進伏訖。上曰。新除授右邊捕盜大將趙圭鎭。卽爲牌招。傳授命召及大將牌傳令牌。出榻敎仍命吏刑判左右捕將入侍。賤臣承命出。與兼刑曹判書具善復。吏曹判書趙時俊。左捕將徐有大。右捕將趙圭鎭偕入進伏。上命諸臣輪視南兵使密啓訖。敎曰。事極窮凶。何以則可得端緖。捕將先陳所見。可也。有大曰。必是凶孽餘黨。不覺心寒而骨冷矣。圭鎭曰。事極驚心。姑難料量。不知所達矣。命善等曰。君讎國賊。尙未剪除。變怪層出。寧靖無期。驚心痛骨。無辭可達。此莫非臣等不能嚴懲討之罪。而大體今番獄情。凶慘之外。不無端緖。嚴鞫窮覈。打破根柢。斷不可已矣。上曰。事宜設鞫。而有難率易。爲先出付捕廳。使捕將反覆究問。期於窮覈。而姑未成獄。諸罪人。使之各各囚禁。出意見平問。可也。仍命退。諸臣以次退出。
정조 9년
乙巳十二月十三日午時。上御重熙堂。承旨與提調入侍時。藥房提調徐有隣。左副承旨徐鼎修。假注書李敬五。記注官金健修。記事官尹行任。以次進伏訖。上曰。左捕廳兼從事官望筒捧入。賤臣承命出。持望筒入。上命讀諸公事。鼎修讀奏訖。仍命退。諸臣以次退出。
정조 9년
乙巳十二月十三日申時。上御重熙堂。坐直承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上曰。注書金孝建病。代朴蓍壽。使之追省記入直。賤臣承命出傳。假注書朴蓍壽承命進伏。上曰。褒貶磨勘處知入。可也。蓍壽承命出書入。上曰。守禦廳殿最。尙不磨勘。注書出問其委折。可也。蓍壽承命出問。還奏曰。以守禦使之身病。不得開坐云矣。仍命退。承史以次退出。
정조 9년
行都承旨金尙集坐。行左承旨朴祐源坐直。行右承旨李漢豐坐。左副承旨徐鼎修坐。右副承旨李祖承坐。同副承旨洪仁浩坐直。注書金孝建病一員未差。假注書朴蓍壽仕直李敬五仕直。事變假注書李宗烈仕。
정조 9년
傳于金尙集曰。同副承旨馳詣宗廟景慕宮。奉審摘奸以來。
정조 9년
李祖承啓曰。日次儒生殿講。十六日爲之事。命下矣。處所。以何處爲之乎。敢稟。傳曰。宣政殿爲之。
정조 9년
徐鼎修啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
以同義禁鄭述祚初度呈辭。傳于金尙集曰。許遞。
정조 9년
有政。吏批。判書趙時俊。參判沈豐之。參議李集斗進。行都承旨金尙集進。以尹長烈爲司僕正。曺允亨爲繕工副正。鄭繼忠爲社稷令。
정조 9년
兵批。判書徐有隣藥院進。參判具㢞替直。參議柳誼病。參知李家煥入直進。同副承旨洪仁浩進。副司直單金翊休。副護軍單吳載重。同知單金商鎭。
정조 9년
以大司諫洪文泳。獻納趙衍德。正言金履翼。執義李濟萬。掌令鄭景祚牌不進罷職傳旨。傳于徐鼎修曰。只推。
정조 9년
李漢豐。以兵曹言啓曰。同知中樞府事朴載洙。老病在鄕。末由上來。慶熙宮衛將金憲哲。身病猝重。無望供職。俱爲呈狀乞遞。竝改差。何如。傳曰。允。
정조 9년
李漢豐。以訓鍊都監言啓曰。本局別將閔永喆。身病甚重。勢難察任。改差。何如。傳曰。允。
정조 9년
李漢豐。以刑曹言啓曰。卽接全羅監司移文。則金堤郡充軍罪人金重圭。以科場闌入罪。九月到配矣。今於陞補覆試。以講入格。考例知委云。故考閱曹上文案。移文禮曹。相考榜目。則金重圭監試初試時。以闌入罪。水軍充定於金堤郡。而今番覆試時。以講入格的實。依定式免役事。分付道臣。何如。傳曰。允。